CELEX: 22021D1316
Language: bg
Date: 2021-08-02 00:00:00
Title: Решение№ 1/2021 на Комитета за митническо сътрудничество между държавите от Източна и Южна Африка и Европейския съюз от 2 август 2021 година за дерогация от правилата за произход, определени в протокол 1 към временното Споразумение за създаване на рамка за Споразумение за икономическо партньорство между държавите от Източна и Южна Африка, от една страна, и Европейската общност и нейните държави членки, от друга страна, за да се вземе предвид особеното положение в Мавриций по отношение на осолената баракуда [2021/1316]

10.8.2021   
               
               
                  BG
               
               
                  Официален вестник на Европейския съюз
               
               
                  L 287/13
               
            
         РЕШЕНИЕ№ 1/2021 НА КОМИТЕТА ЗА МИТНИЧЕСКО СЪТРУДНИЧЕСТВО МЕЖДУ ДЪРЖАВИТЕ ОТ ИЗТОЧНА И ЮЖНА АФРИКА И ЕВРОПЕЙСКИЯ СЪЮЗ
         от 2 август 2021 година
         за дерогация от правилата за произход, определени в протокол 1 към временното Споразумение за създаване на рамка за Споразумение за икономическо партньорство между държавите от Източна и Южна Африка, от една страна, и Европейската общност и нейните държави членки, от друга страна, за да се вземе предвид особеното положение в Мавриций по отношение на осолената баракуда [2021/1316]
         КОМИТЕТЪТ ЗА МИТНИЧЕСКО СЪТРУДНИЧЕСТВО,
         като взе предвид временното Споразумение за създаване на рамка за Споразумение за икономическо партньорство между държавите от Източна и Южна Африка, от една страна, и Европейската общност и нейните държави членки, от друга страна, и по-специално член 43, параграф 4 от Протокол 1 към него,
         като има предвид, че:
         
                     (1)
                  
                  
                     Временното Споразумение за създаване на рамка за Споразумение за икономическо партньорство между държавите от Източна и Южна Африка, от една страна, и Европейската общност и нейните държави членки, от друга страна (1)(наричано по-нататък „временното СИП“) се прилага временно от 14 май 2012 г. между Съюза и Република Мадагаскар, Република Мавриций, Република Сейшели и Република Зимбабве. От 7 февруари 2019 г. то се прилага временно и между Европейския съюз и Съюза на Коморските острови.
                  
               
                     (2)
                  
                  
                     Протокол 1 към временното СИП между ЕС и ИЮА относно определението на понятието „продукти с произход“ и методите на административно сътрудничество беше изменен с Решение № 1/2020 на Комитета по СИП от 14 януари 2020 г., което изменение породи действие на 31 март 2020 г. (2)
                     
                  
               
                     (3)
                  
                  
                     Съгласно член 44, параграф 1 от Протокол 1 Комитета за митническо сътрудничество между държавите от Източна и Южна Африка и Европейския съюз (наричан по-нататък „Комитетът за митническо сътрудничество между ИЮА и ЕС“) може да приеме решение за предоставяне на дерогация от правилата за произход, определени в посочения протокол.
                  
               
                     (4)
                  
                  
                     На 2 октомври 2017 г. Комитетът за митническо сътрудничество между ИЮА и ЕС прие Решение № 2/2017, с което бе предоставена дерогация от правилата за произход по отношение на 120 тона осолена баракуда, внесени в Европейския съюз от 2 октомври 2017 г. до 1 октомври 2018 г.
                  
               
                     (5)
                  
                  
                     На 14 януари 2019 г. Комитетът за митническо сътрудничество между ИЮА и ЕС прие Решение № 1/2019, с което бе предоставена втора дерогация от правилата за произход по отношение на 100 тона осолена баракуда, внесени в Европейския съюз от 14 януари 2019 г. до 13 януари 2020 г.
                  
               
                     (6)
                  
                  
                     На 5 май 2020 г. Комитетът за митническо сътрудничество между ИЮА и ЕС прие Решение № 1/2020, с което бе предоставена трета дерогация от правилата за произход по отношение на 100 тона осолена баракуда, внесени в Европейския съюз от 5 май 2020 г. до 4 май 2021 г.
                  
               
                     (7)
                  
                  
                     На 31 март 2021 г., в съответствие с член 44, параграф 1 от Протокол 1 към временното СИП, Мавриций подаде четвърто искане за дерогация от правилата за произход по отношение на 120 тона осолена баракуда от позиция по ХС 0305 69, предназначени за внос в Съюза от юни 2021 г. до юни 2022 г. В отговор на писмо от Комисията на 17 май 2021 г. Мавриций предостави допълнителна информация.
                  
               
                     (8)
                  
                  
                     В искането си Мавриций изтъква отново повтарящите се проблеми при снабдяването с цел спазване на правилата за произход. Държавата се позовава по-специално на липсата на баракуда с произход от Съюза или Мавриций и на нерентабилността да се инвестира в кораби, за да се изпълнят условията, определени в член 6, параграф 2 от протокол 1 по отношение на риболова на баракуда. Мавриций твърди, че баракудата от други държави от Африка, Карибите и Тихоокеанския басейн, които са страни по СИП (наричани по-нататък „други държави от АКТБ, страни по СИП“), с която е възможна кумулация, е твърде скъпа (например баракуда от Намибия) или не отговаря на изискванията за качество и редовни доставки. Мавриций стига до заключението, че не му остава нищо друго, освен да продължи да набавя суровини без произход, и по-специално внасяна от Нова Зеландия баракуда, за преработвателната си промишленост. Според предоставените от Мавриций данни добавената стойност в Мавриций представлява едва 17,5 % от стойността на готовите продукти.
                  
               
                     (9)
                  
                  
                     В член 44, параграф 1 от Протокол 1 се предвижда, че дерогации от протокола могат да бъдат приемани от Комитета за митническо сътрудничество, когато развитието на съществуващите промишлени отрасли или създаването на нови промишлени отрасли в държавите от ИЮА оправдава това, и че Съюзът следва да удовлетвори всички искания на държавите от ИЮА, които са надлежно обосновани в съответствие с посочения член и които не могат да причинят тежка вреда на вече наложил се промишлен отрасъл в Съюза.
                  
               
                     (10)
                  
                  
                     В член 44, параграфи 3 и 5 от Протокол 1 се добавя, че при разглеждането на исканията се взема предвид по-специално: географското положение на съответната държава от ИЮА, като по отношение на островните държави от ИЮА разглеждането се извършва в благоприятна светлина; и случаите, в които прилагането на съществуващите правила за произход би засегнало чувствително способността на съществуващ промишлен отрасъл в държава от ИЮА да продължи износа си за Съюза.
                  
               
                     (11)
                  
                  
                     След анализ се стигна до заключението, че прилагането на съществуващите правила за произход за разглежданите продукти би засегнало способността на съществуващия малък отрасъл за производство на осолена баракуда в Мавриций да продължи износа си за Съюза; че следва да се вземе предвид географското положение на Мавриций, който е малък остров, отдалечен от пазарите за износ пазари и източниците на внос; че поисканата дерогация не би причинила тежка вреда на вече наложил се промишлен отрасъл в Съюза; и по-рано предоставените дерогации не са надвишавали пет години.
                  
               
                     (12)
                  
                  
                     Дерогациите, предвидени в член 44 от протокол 1, следва обаче да останат временни решения и да не се използват като средство за трайно изменение на договорените правила за произход.
                  
               
                     (13)
                  
                  
                     Искането и допълнителните разяснения, предоставени от Мавриций, не показват обаче конкретни стъпки, предприети за преодоляване на съществуващото положение и за трайно спазване на договорените правила за произход. Мавриций посочва, че изграждането на собствен флот за улов на баракуда не е осъществимо и че за спазването на правилото за произход в бъдеще държавата трябва да разчита на възможността да сключва търговски споразумения с доставчици от Намибия или да убеди флота на ЕС, извършващ дейност в региона, да извършва риболов на баракуда.
                  
               
                     (14)
                  
                  
                     Поради тези причини дерогацията следва да бъде последната, предоставена за въпросните продукти при същите условия.
                  
               
                     (15)
                  
                  
                     Мавриций поиска дерогация за количество от 120 тона осолена баракуда за 2021/2022 г. Предвид действителното използване на предишната дерогация, предоставена с Решение 1/2020, обаче не изглежда целесъобразно квотата за предвидения в искането период да бъде увеличена в сравнение с предоставената за 2020/2021 г. квота. Поради това на Мавриций следва да се предостави дерогация за 100 тона осолена баракуда от позиция по ХС 0305 69 за още една година, което е съобразено със способността на съществуващите предприятия да продължат своя износ за Съюза.
                  
               
                     (16)
                  
                  
                     С Регламент за изпълнение (ЕС) 2015/2447 на Комисията (3) се определят правилата за управлението на тарифните квоти. Посочените правила следва да се прилагат по отношение на управлението на количеството, за което се предоставя дерогация с настоящото решение.
                  
               
                     (17)
                  
                  
                     За да се създаде възможност за ефикасно наблюдение на прилагането на дерогацията, органите на Мавриций следва редовно да предават на Комисията данни за издадените за съответните продукти сертификати за движение EUR.1 или декларациите върху фактура,
                  
               РЕШИ:
         
            Член 1
            Чрез дерогация от Протокол 1 към временното СИП и в съответствие с член 44, параграф 1 от посочения протокол осолената баракуда от позиция по ХС 0305 69 (код по КН 0305 69 80), произведена от баракуда без произход от позиция по ХС 0303 89, се смята за произхождаща от Мавриций в съответствие с условията, определени в членове 2—5 от настоящото решение.
         
         
            Член 2
            Дерогацията по член 1 се прилага за продукта и количеството, които са определени в приложението към настоящото решение и които са декларирани за допускане за свободно обращение в Съюза от Мавриций за срок от една година от датата на приемане на настоящото решение.
         
         
            Член 3
            Количеството, определено в приложението, се управлява в съответствие с членове 49—54 от Регламент за изпълнение (ЕС) 2015/2447 на Комисията.
         
         
            Член 4
            Митническите органи на Мавриций извършват количествени проверки при износ на продуктите по член 1.
            До края на месеца, следващ всяко тримесечие, митническите органи на Мавриций предават на Комисията, чрез секретариата на Комитета за митническо сътрудничество, справка за количествата, за които са издадени сертификати за движение EUR.1 или изготвени декларации върху фактура в съответствие с настоящото решение, както и серийните номера на тези сертификати или референтните данни на тези декларации върху фактури.
         
         
            Член 5
            В клетка 7 от сертификатите за движение EUR.1 или от декларациите върху фактура, издадени или изготвени в съответствие с настоящото решение, трябва да се съдържа едно от следните указания:
            „Derogation - Decision No 1/2021 of the ESA-EU Customs Cooperation Committee of 2 August 2021“;
            „Dérogation - Décision n° 1/2021 du Comité de Coopération Douanière AfOA-UE du 2 août 2021“.
         
         
            Член 6
            
               1.   Мавриций и Съюзът предприемат необходимите от тяхна страна мерки за прилагането на настоящото решение.
            
            
               2.   Когато въз основа на обективна информация Съюзът е установил нередности, измама или системно неизпълнение на задълженията по член 4, той може да поиска временно спиране на дерогацията по член 1 в съответствие с процедурата, предвидена в член 22, параграфи 5 и 6 от временното СИП.
            
         
         
            Член 7
            Предвидената в член 1 дерогация не се подновява.
         
         
            Член 8
            Настоящото решение влиза в сила на 2 август 2021 година.
         
         
            Съставено в Брюксел на 2 август 2021 година.
            
               Beryl Shirley SAMSON
               
                  Представител на държавите от ИЮА
               
               
                  от името на държавите от ИЮА
               
            
            
               Jean-Michel GRAVE
               
                  Европейска комисия
               
               
                  от името на Европейския съюз
               
            
         
         
            (1)  ОВ L 111, 24.4.2012 г., стр. 2.
         
            (2)  OB L 93, 27.3.2020 г., стр. 1.
         
            (3)  Регламент за изпълнение (ЕС) 2015/2447 на Комисията от 24 ноември 2015 г. за определяне на подробни правила за прилагането на някои разпоредби на Регламент (ЕС) № 952/2013 на Европейския парламент и на Съвета за създаване на Митнически кодекс на Съюза (ОВ L 343, 29.12.2015 г., стр. 558).
      
      
         
            ПРИЛОЖЕНИЕ
            
                        Пореден №.
                     
                     
                        Код по КН
                     
                     
                        Код по ТАРИК
                     
                     
                        Описание на стоките
                     
                     
                        Период
                     
                     
                        Нетно тегло
                        (в тонове)
                     
                  
                        09.1611
                     
                     
                        ex 0305 69 80 
                     
                     
                        25
                     
                     
                        баракуда, осолена
                     
                     
                        7.8.2021— 6.8.2022 г.
                     
                     
                        100